《观选淑女》
明代·沈一贯

长安女儿巧伺人，手持纨扇窥芳尘。
姊妹相私择佳丽，无过愿得金吾婿。
如何天阙觅好逑，翻成凌乱奔榛丘。
吏符登门如索仇，斧柱破壁怒不休。
父母长跪兄嫂哭，愿奉千金从吏赎。
纷纷宝马与香车，道旁洒泪成长渠。
人间天上隔星汉，天上岂是神仙居。
吁嗟！天上岂是神仙居。

作者简介：（1531—1615）浙江鄞县人，字肩吾，号龙江。隆庆二年进士。在史馆不肯依附张居正，志节耿介，闻于中朝。万历二十二年，由南京礼部尚书入为东阁大学士，预机务。后首辅赵志皋卒，遂为首辅。于立太子、谏矿税使等，均洽舆情。后对楚宗(武昌宗室抢劫楚王府)、妖书、京察三事，所持态度颇违清议。又与同僚沈鲤不和，欲挤之使去。三十四年，竟与鲤同罢。凡辅政十三年，当国四年，累加至建极殿大学士。卒谥文恭。擅词章，有《敬亭草》、《吴越游稿》等。